**OBRAZLOŽENJE UZ ODLUKU**

**o izmjenama i dopunama Odluke o komunalnom redu**

Člankom 104. Zakona o komunalnom gospodarstvu („Narodne novine“ br. 68/18, 110/18) propisan je pobliže sadržaj odluke o komunalnom redu, kojom se među ostalim propisuje uređenje naselja, način uređenja i korištenja površina javne namjene i zemljišta u vlasništvu jedinica lokalne samouprave, uvjeti korištenja javnim parkirališta, nerazvrstanih cesta, održavanje čistoće i čuvanje površina javne namjene, kao i osiguranje mogućnosti korištenja površina javne namjene na način da omogućava kretanje osoba s posebnim potrebama.

Iako je Grad Ivanec prilikom uređivanja javnih površina, nerazvrstanih cesta i drugih javnih površina iste uređivao i prilagođavao na način da se omogućavao pristup osobama s posebnim potrebama, sukladno važećem Pravilniku o osiguranju pristupačnosti građevina osobama s invaliditetom i smanjene pokretljivosti, prema uputi revizije ova obveza se mora obuhvatiti i odlukom o komunalnom redu te se to ovim prijedlogom Odluke i čini.

Nadalje, u razdoblju od donošenja važeće Odluke o komunalnom redu uočena je potreba dodatnog reguliranja uvjeta i načina držanja domaćih životinja, zbog prijava građana o nepropisnom držanju životinja, s naglaskom na neugodne mirise i izlijevanje onečišćenih voda na privatne i javne površine, što se ovim prijedlogom Odluke predlaže rješavati zasebnom odlukom.

Slijedom navedenog predlaže se Gradskom vijeću Grada Ivanca donošenje Odluke o izmjeni i dopune Odluke o komunalnom redu, kao u prijedlogu.

**Upravni odjel za urbanizam,**

**komunalne poslove i zaštitu okoliša**